CELEX: 32021R1350
Language: et
Date: 2021-05-06 00:00:00
Title: Komisjoni delegeeritud määrus (EL) 2021/1350, 6. mai 2021, millega täiendatakse Euroopa Parlamendi ja nõukogu määrust (EL) 2016/1011 regulatiivsete tehniliste standarditega, milles määratakse kindlaks nõuded, millega tagatakse, et halduri juhtimiskord on piisavalt töökindel (EMPs kohaldatav tekst)

13.8.2021   
               
               
                  ET
               
               
                  Euroopa Liidu Teataja
               
               
                  L 291/9
               
            
         KOMISJONI DELEGEERITUD MÄÄRUS (EL) 2021/1350,
         6. mai 2021,
         millega täiendatakse Euroopa Parlamendi ja nõukogu määrust (EL) 2016/1011 regulatiivsete tehniliste standarditega, milles määratakse kindlaks nõuded, millega tagatakse, et halduri juhtimiskord on piisavalt töökindel
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1011, mis käsitleb indekseid, mida kasutatakse võrdlusalustena finantsinstrumentide ja -lepingute puhul või investeerimisfondide tootluse mõõtmiseks, ning millega muudetakse direktiive 2008/48/EÜ ja 2014/17/EL ning määrust (EL) nr 596/2014, (1) eriti selle artikli 4 lõiget 9,
         ning arvestades järgmist:
         
                     (1)
                  
                  
                     Töökindluse jaoks tuleks võrdlusaluse halduri juhtimiskorras näha ette organisatsiooniline struktuur, milles on selgel ja dokumenteeritud viisil määratud kindlaks juhtimisotsuste tegemise, sisearuandlusliinide ning võrdlusaluse väljaandmises osalevate isikute tööülesannete ja kohustuste jaotamise kord.
                  
               
                     (2)
                  
                  
                     Töökindel juhtimiskord peaks võimaldama teha kindlaks võimalikud huvide konfliktid, mis võrdlusaluse halduri organisatsioonilises struktuuris tekkida võivad, ja neid lahendada. Seetõttu peaks võrdlusaluse halduri juhtimiskorras olema määratud kindlaks eelkõige juhtimisorgani struktuur ning selle ülesanded ja kohustused.
                  
               
                     (3)
                  
                  
                     Olukord, mis võib tekitada huvide konflikti, ei tähenda, et sellise huvide konfliktiga seotud isik tuleks automaatselt võrdlusaluse väljaandmisest kõrvale jätta. Siiski peaks võrdlusaluse haldur tuvastama kõik olukorrad, mis võivad tekitada potentsiaalse või tõelise huvide konflikti, neid hindama ning tegema vajaduse korral otsuse leevendusmeetmete kohta.
                  
               
                     (4)
                  
                  
                     Võrdlusaluse haldur, kes kuulub kontserni, peaks nõuetekohaselt hindama kontserni struktuuri mõju tema enda juhtimiskorrale. Sellisel hindamisel tuleks arvestada, kas tekkivad huvide konfliktid võivad kahjustada halduri suutlikkust täita oma õiguslikke kohustusi. Samuti tuleks hinnata, kas kontserni struktuur või see, et halduri juhtimisorgani liige kuulub sama kontserni teise liikme juhatusse, võib kahjustada halduri sõltumatust. Selline võrdlusaluse haldur peaks kehtestama konkreetsed menetlused, et ennetada kontserni struktuuri tõttu tekkida võivaid huvide konflikte ja neid lahendada.
                  
               
                     (5)
                  
                  
                     Kontserni kuuluvad haldurid peaksid suutma saavutada sünergiat kontserni tasandil. Kontserni piires edasi antud tööülesanded peavad siiski olema kooskõlas määruse (EL) 2016/1011 artikliga 10 ja kõnealuse määruse kõigi muude asjakohaste sätetega.
                  
               
                     (6)
                  
                  
                     Proportsionaalsuse põhimõtte kohaselt ei tohiks ebaolulise võrdlusaluse halduri jaoks tekitada liigset halduskoormust. Seetõttu peaks sellisel halduril olema oma ebaoluliste võrdlusaluste puhul võimalus teatavaid oma organisatsioonilise struktuuriga seotud nõudeid mitte kohaldada. Lisaks peaks teatavatel võrdlusaluse halduritel olema võimalus mitte kohaldada nõuet määrata oma juhtimiskorras kindlaks juhtimisorgani ametisse määramise kord, kui see on põhjendatud halduri tegevuse laadi, ulatuse ja keerukusega, tõenäosusega, et võrdlusaluse väljaandmise ja halduri muu tegevuse vahel tekib huvide konflikt, ning võrdlusaluse väljaandmise protsessiga seotud kaalutlusruumi ulatusega.
                  
               
                     (7)
                  
                  
                     Käesoleva määruse aluseks on Euroopa Väärtpaberiturujärelevalve (ESMA) poolt komisjonile esitatud regulatiivsete tehniliste standardite eelnõu.
                  
               
                     (8)
                  
                  
                     ESMA on korraldanud käesoleva määruse aluseks oleva regulatiivsete tehniliste standardite eelnõu teemalised avalikud konsultatsioonid, analüüsinud võimalikke seotud kulusid ja tulusid ning küsinud arvamust Euroopa Parlamendi ja nõukogu määruse (EL) nr 1095/2010 (2) artikli 37 kohaselt asutatud väärtpaberituru sidusrühmade kogult.
                  
               
                     (9)
                  
                  
                     Euroopa Parlamendi ja nõukogu määruse (EL) 2019/2175 (3) artikli 5 (millega lisati määruse (EL) 2016/1011 artiklisse 4 lõige 9) kohaldamise alguskuupäevaga kooskõla tagamiseks peaks käesolevat määrust kohaldama alates 1. jaanuarist 2022,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Otsustusprotsessid, tööülesannete ja kohustuste jaotamine ning sisearuandlusliinid
            
               1.   Võrdlusaluse halduri juhtimiskorra kiidab heaks juhtorgan, kui see olemas on, ning selles tuleb selgel ja dokumenteeritud viisil määratleda järgmine:
               
                           a)
                        
                        
                           juhtorgani otsustusprotsessid;
                        
                     
                           b)
                        
                        
                           võrdlusaluse halduri organisatsiooniskeem, milles on määratud kindlaks, kuidas võrdlusaluse väljaandmises vahetult osalevate inimeste vahel tööülesandeid ja kohustusi jaotatakse;
                        
                     
                           c)
                        
                        
                           sisearuandlusliinid.
                        
                     
            
               2.   Lõike 1 punktis a viidatud otsustusprotsessid hõlmavad kõike järgmist, kui see on asjakohane:
               
                           a)
                        
                        
                           juhtorgani ja asjaomaste komiteede koosseis, ülesanded ja kohustused;
                        
                     
                           b)
                        
                        
                           juhtorgani struktuur;
                        
                     
                           c)
                        
                        
                           juhtorgani ametisse nimetamine.
                        
                     
            
               3.   Lõike 1 punktis b viidatud organisatsiooniskeemil tuleb esitada halduri kontserni piires või sellest väljapoole edasi antud tööülesanded ning ühised töötajad halduri kontserni sees. Tööülesannete ja kohustuste jaotamisel tagab halduri juhtimiskord, et kui isik täidab mitut ülesannet või kuulub erinevatesse komiteedesse, on tal temale määratud ülesannete ja kohustuste täitmiseks piisavalt aega ning teda ei takistata oma ülesandeid usaldusväärselt, ausalt ja professionaalselt täitmast.
               Esimese lõigu kohaldamisel peab haldur võtma arvesse, kui mitmel koosolekul asjaomane isik peab osalema, milline on tema konkreetse ametikoha ja sellega seotud ülesannete laad ning kas see isik täidab muid ülesandeid või viib ellu muid tegevusi.
            
            
               4.   Võrdlusaluse halduri juhtimiskorras peab kõigi võrdlusaluse väljaandmises vahetult osalevate isikute jaoks olema ette nähtud selge tasustamisraamistik, milles võetakse arvesse neile määratud ülesandeid ja kohustusi.
            
            
               5.   Võrdlusaluse haldur võib oma ebaolulise võrdlusaluse puhul otsustada mitte kohaldada lõike 2 punkti c ja lõiget 4.
            
            
               6.   Võrdlusaluse haldur võib otsustada mitte kohaldada lõike 2 punkti c ja lõiget 4, kui see on asjakohane ja proportsionaalne, võttes arvesse järgmist:
               
                           a)
                        
                        
                           halduri tegevuse laad, ulatus ja keerukus;
                        
                     
                           b)
                        
                        
                           tõenäosus, et võrdlusaluse väljaandmise ja halduri muu tegevuse vahel tekib huvide konflikt;
                        
                     
                           c)
                        
                        
                           võrdlusaluse väljaandmise protsessiga seotud kaalutlusruumi ulatus.
                        
                     
         
         
            Artikkel 2
            Aruandlus
            
               1.   Võrdlusaluse halduri juhtimiskorras tuleb osana tema organisatsioonilisest struktuurist kirjeldada selgelt ja hästi dokumenteeritud viisil järgmiste isikute aruandluskohustust:
               
                           a)
                        
                        
                           selliste otsuste eest vastutavad isikud, millel võib olla oluline mõju võrdlusaluse väljaandmisele, eelkõige kui need otsused on delegeeritud;
                        
                     
                           b)
                        
                        
                           määruse (EL) 2016/1011 artikli 4 lõike 5 kohaselt olemasolevate või võimalike huvide konfliktide avaldamise või avalikustamise eest vastutavad isikud;
                        
                     
                           c)
                        
                        
                           määruse (EL) 2016/1011 artikli 4 lõikes 8 viidatud võrdlusalust koostava töötaja ausust ja usaldusväärsust tagavate konkreetsete sisekontrolliprotseduuride kehtestamise eest vastutavad isikud;
                        
                     
                           d)
                        
                        
                           potentsiaalselt huvide konflikte tekitavate olukordade sisearuandluse eest vastutavad isikud.
                        
                     
            
               2.   Võrdlusaluse haldur võib oma ebaolulise võrdlusaluse puhul otsustada mitte kohaldada lõike 1 punkti d.
            
         
         
            Artikkel 3
            Läbipaistvusnõuded
            
               1.   Võrdlusaluse halduri juhtimiskord peab tagama, et kõik halduri juhatajad või töötajad ja muud füüsilised isikud, kelle teenuseid haldur kasutab või kontrollib ja kes on otseselt seotud võrdlusaluse väljaandmisega, on teadlikud oma ülesannetest ja korrast, mida nende ülesannete nõuetekohaseks täitmiseks järgida tuleb.
            
            
               2.   Kui võrdlusaluse haldur on osa kontsernist, tuleb halduri juhtimiskorras kirjeldada võrdlusaluse väljaandmise jaoks osutatavate teenuste ja elluviidavate tegevustega seotud tööülesandeid, mis on määruse (EL) 2016/1011 artikli 10 kohaselt edasi antud, sealhulgas kontserni liikmetele.
            
         
         
            Artikkel 4
            Jõustumine ja kohaldamine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 1. jaanuarist 2022.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 6. mai 2021
            
               
                  Komisjoni nimel
               
               
                  President
               
               Ursula VON DER LEYEN
            
         
         
            (1)  ELT L 171, 29.6.2016, lk 1.
         
            (2)  Euroopa Parlamendi ja nõukogu 24. novembri 2010. aasta määrus (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/77/EÜ (ELT L 331, 15.12.2010, lk 84).
         
            (3)  Euroopa Parlamendi ja nõukogu 18. detsembri 2019. aasta määrus (EL) 2019/2175, millega muudetakse määrust (EL) nr 1093/2010, millega asutatakse Euroopa Järelevalveasutus (Euroopa Pangandusjärelevalve), määrust (EL) nr 1094/2010, millega asutatakse Euroopa Järelevalveasutus (Euroopa Kindlustus- ja Tööandjapensionide Järelevalve), määrust (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve), määrust (EL) nr 600/2014 finantsinstrumentide turgude kohta, määrust (EL) 2016/1011, mis käsitleb indekseid, mida kasutatakse võrdlusalustena finantsinstrumentide ja -lepingute puhul või investeerimisfondide tootluse mõõtmiseks, ja määrust (EL) 2015/847, mis käsitleb rahaülekannetes edastatavat teavet (ELT L 334, 27.12.2019, lk 1).